La Regidoria de Joventut i Infància presenta el cartell de l’Splash 2020
07 de gener 2020

![Imagen 1](/media/2cbmao4u/97_maq_cartel-splash-5.jpg)![Imagen 2](/media/0gab4k0n/97_maq_cartel-splash-3.jpg)

![](/media/qebfgudb/97_c_cartel-splash-22.jpg)  
_La creadora del cartell, Xúlia Vicente, amb l'alcalde de Sagunt, Darío Moreno, i el regidor de Joventut i Infància, Guillermo Sampedro​  
_

  

La Regidoria de Joventut i Infància ha presentat el cartell de l'edició de 2020 de l’Splash, una obra de l'autora Xúlia Vicente. Esta presentació, en la qual han estat presents, a més de la creadora, l'alcalde de Sagunt, Darío Moreno, i el regidor de Joventut i Infància, Guillermo Sampedro, suposa el tret d'eixida de la 7a edició del Festival del Còmic de la Comunitat Valenciana que tindrà lloc a Sagunt el 27, 28 i 29 de març.

  

La creadora del cartell del Festival del Còmic de la Comunitat Valenciana, va nàixer a Cariño (A Corunya) en 1993, però es va graduar en Belles Arts a València en 2015. Vicente ha publicat treballs en fanzines com a _Nimio_, _Voltio_ o _Sacoponchos_ del qual és cofundadora i és coautora de _Duerme pueblo_ (Ediciones La Cúpula, 2016), el seu primer còmic, amb Nuria Tamarit, amb qui també es va encarregar de la part gràfica de les aventures d’_Anna Dédalus Detective: El misterio de la mansión quemada_ (Andana, 2015). A més és la dibuixant d’_Ari, cazador de dragones_ (Sallybooks, 2016) amb guió de Manuel Guitiérrez, ha col·laborat amb _Jot Down_, _Arrós Negre_, _Oiga Mire Mañana_, _Lis en Fleur_ o _Meinstrim_ i va coordinar el Club de Còmic de Bellas Artes.

  

Com quasi tots els autors que vénen al festival són nacionals, segons l'artista, «**la meua idea va ser crear un xicotet terrari on trau el cap una potencial lectora a través de la pàgina d'un còmic i on hi ha un compendi de diversos gèneres del còmic, diferents personatges en un ambient, el món del còmic, que a Espanya és molt menut però molt variat i ric**». Per a Vicente, en el cartell hi ha romanç, terror, detectius, ciència-ficció, «**que és el que jo sent quan vaig a l’Splash ja que tens una finestreta a tot tipus de públic, cosa que no crec que passe en tots els salons del còmic**».

  

El regidor de Joventut i Infància, Guillermo Sampedro, ha destacat la figura de Vicente com a il·lustradora i del seu treball per al festival com «**tot un encert**». Sampedro ha recordat que tots els anys s'encarrega a una il·lustradora i artista dona la realització del cartell per a potenciar la figura femenina en el festival i ha declarat que Vicente «**malgrat la seua joventut, és una vella coneguda del festival ja que hi ha format part en totes les edicions**».

  

Per a l'alcalde de Sagunt, Darío Moreno, tornar a celebrar este festival «**és una molt bona notícia per a Sagunt perquè cada vegada va guanyant en importància**». A més, que la regidoria haja apostat per una persona jove i amb talent per a la realització del cartell «**és una bona decisió de la Regidoria de Juventut i Infància ja que les noves generacions tenen molt de talent**». Moreno ha destacat també l'elecció d'una dona per a l'elaboració del cartell ja que esta decisió «**seguix la línia del departament d'Igualtat que busca visibilitzar les dones en tots els àmbits i particularment en el cultural i artístic en el qual queda molt per fer**».

  

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-joventut-i-infancia-presenta-el-cartell-de-l-splash-2020/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-joventut-i-infancia-presenta-el-cartell-de-l-splash-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-joventut-i-infancia-presenta-el-cartell-de-l-splash-2020/ "Linked In")
*   [](mailto:?body=https://aytosagunto.es/va/actualitat/la-regidoria-de-joventut-i-infancia-presenta-el-cartell-de-l-splash-2020/)